यूरोप में रह रहे तमिलों ने खाने-पीने की चीज़ों और दवाइयों से लदा जहाज़ श्रीलंका में लड़ाई के दौरान विस्थापित हुए लोगों के लिए भेजा है.   श्रीलंकाई अधिकारियों ने इस जहाज़ को वापस लौटने का आदेश दिया था लेकिन भारत की अपील पर वह इसे स्वीकार करने के लिए राज़ी हो गया.  भारत के दौरे पर आए श्रीलंकाई प्रतिनिधिमंडल से भारतीय विदेश मंत्री एसएम कृष्णा ने अपील की थी कि राहत सामग्री स्वीकार कर ली जाए.   भारतीय विदेश मंत्री ने बताया कि राहत सामग्री का वितरण भारतीय रेड क्रॉस के ज़रिए होगा.फिलहाल यह जहाज़ भारत के दक्षिणी शहर चेन्नई के समुद्र तट के पास लंगर डाले हुए है.  दिल्ली पहुँचे श्रीलंकाई रक्षा मंत्री गोताबाया राजपक्षे ने कहा कि तमिल विद्रोहियों के साथ लड़ाई के दौरान हुए नुकसान की भरपाई की कोशिश की जा रही है.   उन्होंने कहा कि 180 दिनों के भीतर विस्थापित हुए अधिकतर लोगों का पुनर्वास हो जाएगा.  लड़ाई के दौरान लगभग तीन लाख लोग बेघर हो गए थे जो अभी अस्थायी शिविरों में रह रहे हैं.  अधिकारियों का कहना है कि सरकार जल्दी ही पूर्वोत्तर इलाक़े में लोकतंत्र को मज़बूत बनाएगी और स्थानीय निकायों के चुनाव कराए जाएंगे.